text: দেশ | নির্দলীয় উপদেষ্টা পরিষদ, সংসদ ভেঙে দেয়ার প্রস্তাব নাকচ
  প্রকাশিত হয়েছে : ৪:২৩:৪৯,অপরাহ্ন ০৭ নভেম্বর ২০১৮
  দেশ ডেস্ক: জাতীয় ঐক্যফ্রন্টের প্রস্তাবিত নির্দলীয় উপদেষ্টা পরিষদ, সংসদ ভেঙে দেয়া ও সেনাবাহিনীকে বিচারিক ক্ষমতা দিয়ে মোতায়েনের দাবি নাকচ করে দিয়েছে সরকার। আজ গণভবনে দ্বিতীয় দফা সংলাপ শেষে আওয়ামী লীগের সাধারণ সম্পাদক ওবায়দুল কাদের বলেছেন, আমরা সংবিধানের বাইরে যাবো না। সংবিধানের বাইরে যাওয়ার সুযোগ নেই। অন্যদিকে, ঐক্যফ্রন্টের নেতা মাহমুদুর রহমান মান্না বলেছেন, আমাদের চারটি প্রধান দাবির একটিও মানা হয়নি।
  আজ সকাল ১১টায় শুরু হওয়া সংলাপ চলে প্রায় তিন ঘন্টা। ওবায়দুল কাদের সংলাপের ফলাফল নিয়ে বলেন, তাদের কয়েকটি প্রস্তাব সংবিধান সম্মত না হওয়ায় সেগুলো মেনে নেয়ার সুযোগ নেই। তিনি বলেন, নির্বাচনে লেভেল প্লেয়িং ফিল্ড, বিদেশি পর্যবেক্ষক, রাজবন্দিদের মুক্তি এসব বিষয়ে কথা হয়েছে। লেভেল প্লেয়িং ফিল্ডের দাবি মেনে নিতে কোন আপত্তি নেই।
  এর আগে কামাল হোসেন জোটের সাত দফা দাবি তুলে ধরে সরকারের সঙ্গে আলোচনার প্রস্তাব দিলে প্রধানমন্ত্রী শেখ হাসিনা তাদের আহ্বানে সাড়া দিয়ে 'সংবিধানসম্মত বিষয়ে' আলোচনার জন্য গত ১লা নভেম্বর ঐক্যফ্রন্ট নেতাদের গণভবনে আমন্ত্রণ জানান। ওই সংলাপ শেষে ড. কামাল হোসেন বলেন, এ আলোচনায় বিশেষ কোনো সমাধান তারা পাননি। জোটের সবচেয়ে বড় দল বিএনপির ফখরুল বলেন, আলোচনায় তারা সন্তুষ্ট নন। গত ৪ঠা নভেম্বর আবার সংলাপ চেয়ে কামালের পক্ষ থেকে আরো একটি চিঠি দেয়া হয়। এই চিঠির প্রেক্ষিতে দ্বিতীয় দফা আজ সংলাপে বসছে উভয় জোট।